Fra 1995 har Norsk håndverksinstitutt hatt faglig og administrativt ansvar for en stipendiatordning for håndverkere, hvor godt kvalifiserte håndverkere kunne fordype seg i faget sitt i en treårsperiode. Frem til 2012 var dette en prøveordning der i alt 11 håndverkere fikk denne muligheten innen fagområdene trebåtbygging, tømring, tørrmuring, maling, smiing, tekstilarbeid, bunadtilvirking og urmakeri. Fra 2015 ble stipendiatordningen for håndverkere permanent, med to nye treårige stipendiater hvert år, slik at det til enhver tid skal være seks stipendiater.